Sunjong dari Korea

Sunjong, Maharaja Yunghui (Hangul: 융희제; Hanja: 隆熙帝, MR: Yunghŭije; RR: Yunghuije; 25 Mac 1874 – 24 April 1926), merupakan Maharaja Korea yang kedua dan terakhir daripada dinasti Yi yang memerintah dari tahun 1907 sehingga tahun 1910.

Biografi 
Sunjong ialah putera kedua Maharaja Gojong dan Maharani Myeongseong. Ketika berusia dua tahun, Sunjong diumumkan sebagai putera mahkota. Pada tahun 1882, baginda mengahwini seorang anak perempuan puak Min, yang kemudian menjadi Maharani Sunmyeonghyo (Hangul: 순명 효 황후; Hanja: 純 明 孝 皇后).

Empayar Korea ditubuhkan pada tahun 1897, dan Sunjong menjadi putera mahkota empayar tersebut. Pada bulan Julai 1907, Gojong digulingkan akibat paksaan Jepun, dan Sunjong dijadikan maharaja Korea. Baginda mengisytiharkan Putera Imperial Yeong (Hangul: 영친왕; Hanja: 英親王), adik lelaki Sunjong sebagai pewaris takhta, dan berpindah dari Istana Deoksu ke kediaman maharaja di Istana Changdeok.

Pemerintahan Sunjong dibatasi oleh campur tangan bersenjata pemerintah Jepun di Korea yang semakin meningkat. Pada bulan Julai 1907, baginda diisytiharkan sebagai maharaja Korea tetapi segera dipaksa untuk memeterai Perjanjian Jepun-Korea 1907 (Hangul: 한일신협약, 정미7조약; Hanja: 韓日新協約, 丁未七條約). Perjanjian ini memungkinkan pemerintah Jepun untuk mengawasi dan campur tangan dalam pentadbiran dan pemerintahan Korea, yang juga memungkinkan untuk pelantikan menteri-menteri Jepun dalam pemerintahan.

Ketika berada di bawah penyeliaan Jepun, tentera Korea diberhentikan dengan alasan tiada kawalan kewangan awam. Pada tahun 1909, Jepun melaksanakan Protokol Jepun-Korea () yang secara berkesan menghilangkan kuasa kehakiman Korea. Sementara itu, Jepun menghantar Itō Hirobumi, Residen Jeneral Jepun di Korea, untuk berunding dengan Rusia mengenai masalah yang melibatkan Korea dan Manchuria. Namun, Itō dibunuh oleh Ahn Jung-geun di Harbin, yang menyebabkan Jepun mengilhak Korea pada tahun 1910. Ahli politik pro-Jepun, seperti Song Byung-jun dan Lee Wan-yong, berpaling tadah dan menggabungkan Korea dengan Jepun dengan mereka-reka bahawa Korea bersedia dan mewujudkan Perjanjian Pengilhakan Jepun-Korea pada 29 Ogos 1910.

Walaupun masih ada pada kertas, campur tangan pemerintah Jepun secara berkesan mengakhiri pemerintahan Sunjong atas Empayar Korea dan pada dasarnya baginda tidak lagi berkuasa dalam tiga tahun pemerintahannya. Jepun, sebenarnya, telah menghapuskan Empayar Korea pada 29 Ogos 1910, mengakhiri dinasti Joseon yang telah bertahan 519 tahun.

Selepas menuruni takhta
Selepas perjanjian pengilhakan, bekas Maharaja Sunjong dan isterinya, Maharani Sunjeong, menjalani sisa hidup mereka seolah-olah dipenjarakan di Istana Changdeok di Seoul. Sunjong tidak dapat menggunakan kuasanya sebagai maharaja kerana hanya terdapat ahli politik pro-Jepun dalam pemerintahan. Setelah Empayar Korea runtuh, Sunjong diturunkan daripada maharaja menjadi raja. Jepun membenarkannya membawa gelaran Raja Yi dari Istana Changdeok () dan membenarkan gelaran itu diwarisi.

Sunjong mangkat pada 24 April 1926, di Istana Changdeok dan dikebumikan bersama dua isterinya di makam Yureung (유릉, 裕 陵) di kota Namyangju. Pemakaman negara pada 10 Jun 1926, menjadi pemangkin Pergerakan 10 Jun untuk menentang pemerintahan Jepun. Baginda tidak mempunyai anak.

Kerabat 
 Ayahanda: Maharaja Gojong dari Korea (고종)
 Ibunda: Maharani Myeongsong dari puak Min Yeoheung (명성황후 민씨, 1851-1895)
 Permaisuri:
 Maharani Sunmyeong dari puak Min Yeoheung (순명황후 민씨, 1872-1904) – anak Min Tae-ho, ketua puak Yeoheung Min; saudara Ratu Myeongseong. Baginda mangkat sebelum rajanya dapat menaiki takhta.
 Maharani Sunjeong dari puak Yun Haepyeong (순정황후 윤씨, 1894-1966) – anak Marquis Yun Taek-yeong.

Lihat juga 
 Sejarah Korea
 Empayar Korea

Rujukan 

Kelahiran 1874
Kematian 1926
Orang Korea abad ke-19
Orang Korea abad ke-20
Empayar Korea
Raja yang turun takhta